Omstrede joernalis lewer een van TikTok se top-liedjies vir 2022(Foto: Amerila Dimoldenberg/Instagram) Dit is nie ’n vuurwarm onderhoud, omstrede gas of dramatiese onthulling wat die koppe na die joernalis, Louis Theroux, in 2022 laat draai het nie. Louis, ’n man van vele talente, het bewys dat hy die titel van kranige kletsrymer werd is. Sy liedjie, “Jiggle Jiggle”, is aangewys as een van TikTok se top-liedjies vir 2022. Louis het die liedjie in 2000 as deel van sy Weird Weekends-reeks geskryf. Dit het vroeër vanjaar weer die lig gesien toe hy as gas op Amelia Dimoldenberg se Chicken Shop Date-reeks verskyn het. Die woorde, “My money don’t jiggle jiggle, it folds”, het by sosialemediagebruikers vasgesteek en die liedjie is nie net ver en wyd versprei nie, maar meer as ses miljoen mense het TikTok-video’s met die liedjie gemaak. Bekendes soos Shakira en die K-pop-groep, Blackpoint, het dit ook gebruik. Dit is aangewys as TikTok se agtste gewildste liedjie van die jaar. Kate Bush se “Running up that Hill” het die sesde plek ingeneem. Die gewildste liedjie wat in 2022 die meeste op die kort videoplatform gespeel is, was Nicky Youre & dazy se “Sunroof”. “Jiggle Jiggle” se gewildheid het nog verder gegroei toe die dansers Jess Qualter en Brooke Blewitt ’n dans spesiaal daarvoor gechoreografeer het. Die liedjie is ook herskommel en het ’n gereelde partytjietreffer geword. Luister daarna hier: